Pielikums

Ministru kabineta

 2017. gada   \_\_\_\_\_\_\_ rīkojumam Nr.  \_\_\_\_

**Vienotā datu telpa**

**(kopsavilkums)**

Projekta “Vienotā datu telpa” (turpmāk – projekts) apraksts izstrādāts, ņemot vērā “Darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” nosacījumus.

Projekts “Vienotā datu telpa” turpina Vides aizsardzības un reģionālās attīstības ministrijas (turpmāk – VARAM) projekta “Publiskās pārvaldes informācijas un komunikāciju tehnoloģiju arhitektūras pārvaldības sistēma” (turpmāk – PIKTAPS) uzsāktās aktivitātes un ir cieši saistīts ar Valsts reģionālās attīstības aģentūras (turpmāk – VRAA) projektu “Pakalpojumu sniegšanas un pārvaldības platforma” (turpmāk – PSPP). Projekta PIKTAPS ietvaros tiks veikta Datu publicēšanas platformas (turpmāk – DPP) 1.kārtas un Valsts informācijas resursu, sistēmu un sadarbspējas reģistra (turpmāk – VIRSIS) 1.kārtas izstrāde, kamēr projekta “Vienotā datu telpa” ietvaros tiks veikta šo koplietošanas risinājumu pilnveidošana jeb 2.kārtas izstrāde. Vienlaikus projekta PIKTAPS ietvaros tiks veikta DPP 2.kārtas, VIRSIS 2.kārtas un Datu izplatīšanas platformas projektējumu un specifikāciju izstrāde, kas tiks pielietoti projekta “Vienotā datu telpa” īstenošanā. Savukārt projekta PSPP rezultātu darbināšanai tiks izmantoti projektā “Vienotā datu telpa” ieviestais informācijas un komunikācijas tehnoloģiju (turpmāk – IKT) infrastruktūras risinājums, kamēr projekta PSPP ietvaros tiks nodrošināta datu kopu nodošana no PSPP risinājumiem uz DPP un VIRSIS, komunikācijas un apmācības pasākumi par projekta “Vienotā datu telpa” risinājumiem, kā arī abos projektos tiks nodrošināto to ieviesto risinājumu savstarpēja sadarbspēja.

Projekta virsmērķis ir informācijas apmaiņas un sadarbspējas uzlabošana valsts pārvaldē, kā arī publisko un atkalizmantojamo datu pieejamības nodrošināšana, tādējādi veicinot programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (turpmāk – SAM) mērķu sasniegšanu.

**Projekta mērķi:**

1. Datu apmaiņas starp iestādēm uzlabošana, modernizējot Valsts informācijas sistēmu savietotāju (turpmāk – VISS):
	1. Veikt iestāžu datu u.c. funkcionalitātes pieejamības nodrošināšanu ar REST (tīmekļa servisu arhitektūras risinājums) tīmekļa pakalpēm (vienlaikus nodrošinot arī līdz šim izveidoto SOAP (XML bāzētu ziņojumu apmaiņas protokols datortīklos, izmantojot HTTP/HTTPS protokolus) servisu uzturēšanu);
	2. Nodrošināt vienota pieprasījumu vadības servisa izmantošanu (savu saskarņu publicēšana vienotajā pieprasījumu vadības risinājumā);
	3. Nodrošināt risinājumu, lai par datu apmaiņu, izmantojot VISS, starp iestādēm varētu vienoties elektroniski;
	4. Sadarbspējas darba atbalsta informācijas vides attīstība.
2. Datu izplatīšanas veiktspējas un efektivitātes uzlabošana, izmantojot centralizētu datu izplatīšanas risinājumu:
	1. Nodrošināt centralizēta datu izplatīšanas risinājuma izmantošanu, izmitinot pieprasītāko valsts informācijas sistēmu datu kopas un, pēc nepieciešamības, iestāžu datu kopas, kurām nav savu datu izplatīšanas risinājumu, kā arī nodrošinot to datu pieprasījumu apstrādi.
3. Atvērto datu nodrošināšana sabiedrībai:
	1. Nodrošināt atvērto datu kopu publicēšanu, papildinot iekļautā atvērto datu portāla standarta risinājuma funkcionalitāti, iekļaujot portāla lietotājiem paredzētus papildu rīkus, kas veicina atkalizmantošanas pieaugumu, kā arī rīkus un vadlīnijas, kas atbalsta datu atvēršanu.
4. Valsts IKT resursu pārvaldības nodrošināšana:
	1. Veikt VIRSIS pilnveidi;
	2. Nodrošināt datu piekļuves atļauju piešķiršanas procesu.
5. Centralizēto koplietošanas platformu un VARAM resora informācijas sistēmu (turpmāk – IS) darbināšanai un attīstībai nepieciešamās IKT infrastruktūras nodrošināšana efektīvā un valsts IKT politikai atbilstošā veidā:
	1. Izveidot mākoņskaitļošanas platformu;
	2. Definēt un ieviest koplietošanas IKT infrastruktūras pakalpojumus saistībā ar IKT infrastruktūras centralizētu nodrošināšanu;
	3. Nodrošināt centralizētas IKT infrastruktūras darbināšanu un pieejamību.

**Darbības projekta mērķu sasniegšanai:**

1. Datu izplatīšanas platformas izveide – tiks izstrādāta datu izplatīšanas platformas programmatūra, kurā tiks iekļautas esošās VISS datu izplatīšanas komponentes, tādas, kā Datu izplatīšanas tīkls, kas nodrošinās efektīvāku datu apmaiņu starp iestādēm VISS ietvaros (t. sk. REST (tīmekļa servisu arhitektūras risinājums) saskarņu izmantošanu), kā arī uzlabos intensīvi izmantoto datu pieprasījumu veiktspēju, izmantojot ātrdarbīgu datu izplatīšanas risinājumu.
2. Datu publicēšanas platformas 2.kārtas attīstība – tiks pilnveidota PIKTAPS ietvaros izveidotā DPP turpinot standarta datu kopu kataloga attīstību un pilnveidošanu, izstrādājot papildu datu attēlošanas rīkus, saziņas un sabiedrības iesaistes rīkus, labāko datu atkalizmantošanas piemēru integrāciju un demonstrēšanu, atbalsta mehānismus datu publicētājiem, saskarņu izveidei datu kopu automatizētai publicēšanai.
3. VIRSIS 2.kārtas attīstība – tiks pilnveidota PIKTAPS ietvaros izveidotā VIRSIS šādās jomās - datu atļaujas moduļa izveide, integrācija ar datu izplatīšanas risinājumu, atvērto datu portālu atkalizmantojamo datu publicēšanas vadība, iestādes darba vietas funkcionalitātes izveide, lai nodrošinātu datu atļauju pārvaldību, savas iestādes vai resora datu izplatīšanas monitoringu, pakalpju un pakalpojumu izmantošanas statistikas apkopojumu, aptauju moduļa paplašinājumi, attīstot reģistra daļu un pievienojot reģistra objektiem būtiskākās metrikas, paplašinot publisko saskarni – meklēšana reģistra datos, datu skatīšana, indikatori, kā arī nododot datus publicēšanai atvērto datu formā.
4. Partneru IS pielāgošana un integrācija ar vienotās datu telpas koplietošanas risinājumiem.
5. IKT infrastruktūras attīstība – t. sk. IKT infrastruktūras prasību definēšana, IKT infrastruktūras iegāde un konfigurēšana, un IKT infrastruktūras platformas ieviešana.
6. Publicitātes pasākumu īstenošana, t. sk. informatīvā stenda izvietošana projekta norises vietā visā projekta īstenošanas laikā un pēc projekta pabeigšanas, kā arī regulāra informācijas par projektu publicēšana [www.vraa.gov.lv](http://www.vraa.gov.lv). Galvenā komunikācijas vadība tiks nodrošināta PSPP projektā, Sabiedrības IKT iespēju izmantošanas veicināšanas sadaļā.
7. Projekta pārvaldība – tiks nodrošināta projekta administratīvā vadība, vadot projekta mērķu sasniegšanu ar pieejamiem resursiem un nodrošinot projekta darbību izpildi un plānoto rezultātu sasniegšanu.
8. Projekta apraksta sagatavošana - veikta projekta apraksta sagatavošana iekļaušanai IKT mērķarhitektūrā un izmaksu un ieguvumu analīzes izstrāde.

**Projekta rezultāta rādītāji:**

|  | **Rezultāta rādītājs** | **Mērvienība** | **Sākotnējā vērtība** | **Sasniedzamā vērtība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| --- | --- | --- | --- | --- | --- |
| 1 | Elektroniski dotās datu piekļuves atļaujas | skaits | 0 | 100 | 200 |
| 2 | Klasifikatori, kas brīvi pieejami kā atvērtie dati (% no VISS izplatītajiem) | % | 0 | 50% (tikai tie, kas nesatur fizisko personu datus) | 75% (tikai tie, kas nesatur fizisko personu datus) |
| 3 | Citu iestāžu informācijas sistēmas, kas izvietotas IKT infrastruktūras platformā vai izmanto citus infrastruktūras platformas pakalpojumus | Iestāžu skaits | 0 | 2 | 4 |

**Projekta iznākuma rādītāji:**

|  | **Iznākuma rādītājs** | **Mērvienība** | **Starpvērtība (2 gadi pēc projekta sākuma)** | **Sasniedzamā vērtība projekta beigās** |
| --- | --- | --- | --- | --- |
| 1 | Pilnveidoti darbības procesi | skaits | 4 | 10 |
| 2 | Centralizētas atvērtas informācijas sistēmu platformas | skaits | 3 | 3 |
| 3 | Publicētās koplietošanas datu kopas | skaits | 7 | 12 |
| 4 | Publicētās koplietošanas datu kopas ātrdarbīgai piekļuvei  | skaits | 2 | 3 |

Projekta kopējais plānotais finansējuma apjoms ir 4 000 000 *euro*.

Projekta īstenošanas laiks ir 36 mēneši.

Projekta iznākumu plānotās uzturēšanas izmaksas ir 231 111 *euro* gadā.

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa rezultāta rādītājos:**

Projekta ietvaros ir plānota VISS izmantoto esošo risinājumu tālāka attīstība, kā arī IKT infrastruktūras nodrošināšana Eiropas Savienības struktūrfondu un Kohēzijas fonda 2007.–2013.gada plānošanas perioda darbības programmas “Infrastruktūra un pakalpojumi” papildinājuma 3.2.2.1.1.apakšaktivitātes “Informācijas sistēmu un elektronisko pakalpojumu attīstība” projektu ietvaros izveidoto risinājumu darbības nodrošināšanai. Tādējādi projekts ir saistīts ar šādiem iepriekšējā Eiropas Reģionālās attīstības fonda perioda nozares iestāžu īstenotajiem projektiem:

1. E-pakalpojumi un to infrastruktūras attīstība (EPAK)\* – projekta “Vienotā datu telpa” ietvaros tiks turpināts attīstīt projekta EPAK ietvaros izstrādātā Valsts informācijas sistēmu savietotāja papildinājumus un integrēšanu Datu izplatīšanas platformā (turpmāk – DIP);
2. Pašvaldību funkciju atbalsta sistēmas 2.kārta (PFAS2)\* - projekta “Vienotā datu telpa” ietvaros tiks turpināta projekta PFAS2 ietvaros izstrādāto Valsts informāciju sistēmu savietotāja koplietošanas komponenšu (iestādes darbinieka darba vietas, koplietošanas pakalpju) pilnveidošana un integrēšana DIP;
3. Publiskās pārvaldes dokumentu pārvaldības sistēmu integrācijas vides izveide (EDOK)\* - projekta “Vienotā datu telpa” ietvaros tiks turpināta projekta EDOK ietvaros izstrādāto Valsts informācijas sistēmu savietotāja papildinājumu pilnveidošana un integrēšana DIP.

\* Projekta “Vienotā datu telpa” rezultātu ieviešanas laikā tiks nodrošināta minētā projekta rezultātu izmantojamība

**Sociālekonomiskais indikatīvais lietderīgums:**

Vienotās datu telpas projekts ir vērsts uz datu apmaiņas un izplatīšanas uzlabošanu valstī, kā arī datu pieejamības uzlabošanu sabiedrībai. Īstenojot to, veidosies ievērojami sociālekonomiskie ieguvumi gan valsts iestādēm, gan plašākai sabiedrībai.

Projekta ieviešana radīs sekojošus sociālekonomiskos ieguvumus:

1. Projekta ietvaros centralizēti veidojot un nodrošinot centralizētu IKT infrastruktūru, tiek lēsts, ka būtu iespējams ietaupīt līdz 10% no kopējā IKT infrastruktūras investīciju apjoma, kas tiek plānots 2 milj. *euro* apmērā, ko radītu apjoma atlaides, efektīvāka procesu vadība u.c. iepirkumu izmaksu pozīcijas, kuras būs iespējams iepirkt efektīvāk, veidojot vienu centralizētu risinājumu. Paredzēts, ka tas radīs 200 000 *euro* ieguvumu pirmajā gadā pēc Projekta ieviešanas, Projekta pārskata periodā radot ieguvumus **172 000 *euro*** apmērā (diskontētā vērtība).
2. Pašlaik iestāžu darbinieki gadā patērē lielu apmēra laika resursu, lai noslēgtu starpresoru datu apmaiņas līgumus. Vidēji gadā tiek slēgti 438 datu apmaiņas līgumi, un vienas starpresoru vienošanās noslēgšana prasa sešus līdz 12 mēnešus, kopumā visām iesaistītajām iestādēm sastādot vidēji 480 cilvēkstundu darba apjoma. Tiek paredzēts, ka Projekta ieviešanas rezultātā izstrādātās standartizētas vienošanās, izmantojot VIRSIS datu piekļuves atļauju moduli, ļaus samazināt visu iesaistīto iestāžu laika resursu patēriņu viena līguma izveidei un noslēgšanai no 480 cilvēkstundām gadā uz 180. Ņemot vērā laika ietaupījumu, vidējo valsts iestāžu darbinieka stundu likmi un datu apmaiņas līgumu skaitu, gadā tiks radīti ieguvumi 690 000 *euro* apmērā, kopumā Projekta pārskata periodā sniedzot **4,8 milj.** ***euro*** ieguvumu (diskontētā vērtība).
3. Projekta ietvaros izstrādātā datu izplatīšanas platforma piedāvās uzlabotas datu apmaiņas saskarnes, kas ļaus iestādēm ietaupīt izstrādājot integrācijas mehānismus, vidēji samazinot izmaksas no 30 000 līdz 10 000 *euro* gadā par vienu saskarni. Ņemot vērā vidējo finanšu ietaupījumu vienas saskarnes izstrādei (20 000 *euro*) un vidēji valsts iestādēs gadā izveidoto saskarņu skaitu (63), tiek paredzēts, ka datu apmaiņas saskarņu pilnveidošanas rezultātā gadā iestādēm kopā varētu rasties ietaupījumi 1,26 milj. apmērā, Projekta pārskata periodā radot **8,8 milj. *euro*** ieguvumu (diskontētā vērtība).
4. Projekta ietvaros publicētie atvērtie dati var radīt ievērojamu pozitīvu sociālekonomisko ietekmi uz Latvijas Republikas sabiedrību. Pieņemot, ka, izmantojot atvērtos datus, viens darbaspējas vecuma iedzīvotājs ietaupīs vidēji pusstundu laika gadā, gadā ieguvums sasniegs 3,2 milj. *euro*, Projekta pārskata periodā sasniedzot **22,8 milj. *euro*** (diskontētā vērtība).
5. Projekta ietvaros izveidotais datu izplatīšanas risinājums ļaus iesaistītajām iestādēm (Pilsonības un migrācijas lietu pārvaldei un Uzņēmuma reģistram) samazināt sava laika un finanšu resursu patēriņu, veidojot pašiem savu risinājumu, kas ļaus ietaupīt resursus ne tikai risinājuma izstrādāšanai, kas varētu izmaksāt vidēji līdz 1 milj. *euro*, bet arī izveidotā risinājuma uzturēšanas resursus, kas gadā varētu izmaksāt līdz 200 tūkst. *euro* par vienu sistēmu, Projekta pārskata periodā radot ieguvumus **4,5 milj. *euro*** apmērā (diskontētā vērtība).

Projekta īstenošanas rezultātā, darbinieku darba laika ietaupījumu ir paredzēts izmantot ar viņu darbu saistīto pakalpojumu vai funkciju izpildes kvalitātes palielināšanai, tāpēc Projekta rezultātā nav paredzēts samazināt VARAM resora iestāžu darba vietas.

Paredzēts, ka, pēc Projekta pilnīgas ieviešanas, Projekta pārskata periodā sociālekonomiskie ieguvumi sasniegs aptuveni **41,1 milj. *euro*** (diskontētā vērtība), ar ekonomisko neto pašreizējo vērtību **35 milj. *euro*** apmērā. Indikatīvais projekta ieguvumu un izmaksu attiecības koeficients ir **7,05**, ekonomiskā ienesīguma norma – 75,67**%**, kas liecina par augsto Projekta pievienoto vērtību.

***Ieguldījums SAM rezultāta rādītāju sasniegšanā***

Projekta iznākumi un rezultāti ir vērsti uz šādu SAM nr.2.2.1. „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (turpmāk – SAM 2.2.1) mērķu sasniegšanu:

1. Nodrošināt publiskā sektora darbības efektivitāti;
2. Nodrošināt publiskās pārvaldes un privātā sektora mijiedarbību;
3. Nodrošināt caurspīdīgumu un sadarbspēju nacionālā un Eiropas Savienības mērogā;
4. Nodrošināt valsts informācijas sistēmās esošo datu izmantošanu citās valsts un pašvaldību iestādēs, nepieprasot datu subjektiem iesniegt tos atkārtoti;
5. Nodrošināt pasākuma ietvaros izveidojamo vai attīstāmo sistēmu automatizētu mijiedarbības procesu izveidi ar pašvaldību informācijas sistēmām;
6. Nodrošināt radīt priekšnosacījumus publiskās pārvaldes rīcībā esošās informācijas izmantošanai ārpus publiskā sektora, t.sk. lai nodrošinātu tās izmantošanu uzņēmējdarbības, analīzes, u. c. mērķiem.

Attiecībā uz Projekta ietekmi uz SAM kopējo rezultāta rādītāju sasniegšanu, var prognozēt, ka DPP attīstība projekta ietvaros sniegs ieguldījumu publiskā sektora informācijas atkalizmantošanas indeksā, jo platformā publicēti dati būs pieejami visai sabiedrībai gan atkalizmantošanai, gan jaunu produktu izveidei. Projekta ietvaros attīstot VIRSIS, tiks paaugstināta publiskās pārvaldes procesa efektivitāte gan saistībā ar valsts pārvaldes informācijas sistēmu, informācijas resursu un tehnisko resursu uzskaiti, gan radot priekšnosacījumus efektīvākai datu apmaiņas organizācijai starp iestādēm. DIP izstrāde un ieviešana nodrošinās pieprasītāko datu izplatīšanas veiktspējas palielināšanu, nodrošinot efektīvāku datu apmaiņu starp iestādēm, kā arī DIP nodrošinās pašvaldības attīstības vajadzībām nepieciešamās informācijas pieejamību.

Īstenojot Projekta darbības, Projekts sniegs ieguldījumu arī SAM 2.2.1. rādītājos, pilnveidojot 10 darbības procesus, kā arī 4 koplietošanas platformas.

|  |  |  |  |  |
| --- | --- | --- | --- | --- |
|  | **Iznākuma rādītājs** | **Mērvienība** | **Starpvērtība (2 gadi pēc projekta sākuma)** | **Sasniedzamā vērtība projekta beigās** |
| 1 | Pilnveidoti darbības procesi  | Skaits  | 4 | 10 |
| 2 | Izveidotas/pilnveidotas koplietošanas platformas | Skaits  | 3 | 3 |

Projekta ietvaros tiks pilnveidoti šādi 10 darbības procesi:

1. IKT resursu pārvaldība;
2. Publiskās pārvaldes publicēto atkalizmantojamo (t.sk. atvērto) datu iegūšana (process no datu saņēmēju – atkalizmantotāju skatu punkta);
3. Datu nodošana publiskās pārvaldes koplietošanai un atkalizmantošanai (t. sk. atvērto datu publicēšana);
4. IKT atbalsta monitorings;
5. Publisko personu un iestāžu saraksta datu publicēšana DIP;
6. IKT koplietošanas IKT pakalpojumu sniegšana;
7. Centralizētās IKT infrastruktūras administrēšana;
8. IKT resursu operatīvais monitorings;
9. IKT pakalpojumu monitorings;
10. Informācijas sistēmu, datu un virtuālo resursu rezerves kopēšanas nodrošināšana.

***Projekta rezultātā apstrādājamie un pieejamie dati:***

Koplietošanas programmatūras komponentes nodrošinās šādu galveno datu kopu apstrādi un pieejamību:

|  |  |  |
| --- | --- | --- |
| **#** | **Informācijas resurss/ datu kopa** | **Veids (iekšējā, koplietošanas, atkalizmantojama, atvērtā)** |
|  | **Datu izplatīšanas platforma** |  |
| 1. | IKT arhitektūras monitoringa metrikas, koplietošanas dati | Koplietošanas |
| 2. | Iedzīvotāju reģistra bieži pieprasāmu datu kopas, izmantojamas ātrdarbīgai izplatīšanai  | Koplietošanas |
| 3. | Uzņēmumu reģistra bieži pieprasāmu datu kopas, izmantojamas ātrdarbīgai izplatīšanai  | Koplietošanas |
| 4.  | Atsevišķu valsts informācijas sistēmu reģistru datu publicēšana, izmantojams reģistru datu izplatīšanai | Koplietošanas  |
| 5. | Datu piekļuves atļauju statistika | Atvērtā |
|  | **VIRSIS 2.kārta** |  |
| 6. | Publiskās pārvaldes informācijas sistēmu datu kopa | Atvērtā |
| 7. | Informācijas resursu datu kopa | Atvērtā |
| 8. | Informācijas sistēmu un resursu klasifikators (taksonomija)  | Atvērtā |
| 9. | Publiskās pārvaldes informācijas sistēmu un resursu aprakstam izmantoto terminu vārdnīca | Atvērtā |
| 10. | Statistika par informācijas sistēmu un resursu izmantošanas pakalpojumiem | Atvērtā |
| 11. | E-indeksa monitoringa datu kopa | Atvērtā |
|  | **Datu publicēšanas platformas 2.kārta** |  |
| 12. | Atvērto datu kataloga informācija | Atvērtā |

IKT infrastruktūra ietvaros tiks nodrošināta izmantoto resursu monitoringa datu apkopošana, atskaišu automātiska veidošana. Šie dati nepieciešami resursu izmantošanas kontrolēšanai, plānošanai un darbības nepārtrauktības uzraudzībai. Šie dati ir paredzēti speciālistiem, kuri nodrošina centralizētos infrastruktūras resursus un pakalpojumus.

Projekta ietvaros netiks īstenota tādu datu nodošana pašvaldībām vai datu apmaiņa starp valsts pārvaldes iestādes sistēmām, kas nodrošināta Eiropas Savienības struktūrfondu un Kohēzijas fonda 2007.–2013.gada plānošanas perioda darbības programmas “Infrastruktūra un pakalpojumi” papildinājuma 3.2.2.1.1.apakšaktivitātes “Informācijas sistēmu un elektronisko pakalpojumu attīstība” projektu ietvaros.

Vides aizsardzības un

reģionālās attīstības ministrs Kaspars Gerhards

Vīza:

valsts sekretārs Rinalds Muciņš

28.08..2017. 16:47

2242

Ceple, 66164674

laura.ceple@vraa.gov.lv

Kalniņa, 67026576

lelda.kalnina@varam.gov.lv